



# ***Csanytelek Község Önkormányzata Jegyzőjétől***

***6647 Csanytelek, Volentér János tér 2. sz.***

## ***🖀: 63/578-512, 06/20/3142365 Email: jegyzo@csanytelek.hu***

CS/1457-1/2023.

**E l ő t e r j e s z t é s**

**Csanytelek Község Önkormányzata Képviselő-testülete 2023. szeptemberi ülésére**

**Tárgy:** *Csanytelek község bűnmegelőzési stratégiája (2014.) felülvizsgálata (2023.) jóváhagyása*

**Tisztelt Képviselő-testület!**

Tájékoztatom Önöket arról, hogy több választási ciklussal ezelőtt, 2014. évben az akkor működő Képviselő-testület **67/2014. (XI. 28.) Ökt határozatával** hagyta jóvá *Csanytelek község bűnmegelőzési stratégiája (2014.) tervét*, melyet emlékeztetőjétől a tárgyi előterjesztéshez csatolok. Ebben a tervben foglaltak végrehajtásáról ejtek néhány szót, majd bővebben kifejtem az eredeti terv *korszerűsítésére vonatkozó kiegészítések tartalmazó javaslatot, melyet az eredeti tervbe beillesztve célszerű hatályba léptetni,* 2023. október 1. napjával.

Az eredeti terv a Nemzeti Bűnmegelőzési Stratégiáról (2013. – 2023.) szóló 1744/2013. (X. 17.) Korm. határozatba foglalt szabályozáson alapult, miszerint egy település közbiztonsági helyzete a helyi problémák összességéből adódik, ezért annak kezelése és a jogsértések megelőzése elősorban helyi összefogással valósulhat meg hatékonyan. A jogsértések visszaszorítása össztársadalmi igény és feladat, amelyben az állam és civil szervezetek együttműködésére van szükség. Az 1878/2021. (XII. 6.) Kormányhatározat fogalmazta meg az önkormányzatok közbiztonsági és bűnmegelőzési stratégiájának kidolgozására és annak felülvizsgálatára vonatkozó elvárását.

Több olyan központi jogszabály is tartalmaz utalást, vagy konkrét feladat meghatározást akár a közbiztonság, akár a bűnmegelőzés körében. Ennek pontos gyűjteménye e tárgyi előterjesztés mellékleteként csatolt  *módszertani ajánlásban található meg.* Ebből egyet emelek ki, konkrétan a Magyarország helyi önkormányzatairól szóló 2011. évi CVXXXIX. törvény (a továbbiakban: Mötv.) rendelkezését, miszerint a helyi önkormányzat ellátja e törvényben meghatározott kötelező és önként vállalt feladat- és hatásköröket. Az Mötv. 13. § 17. pontja szerint az önkormányzat kötelező feladatai között szerepel a „közreműködés a település közbiztonságának biztosításában” meghatározás, melybe illeszkedik a fent írt Kormányhatározatba foglalt kötelezés szerint elkészített és a Képviselő-testület által jóváhagyott bűnmegelőzési stratégia. Az Mötv. 17. §-a *a helyi közbiztonsággal kapcsolatos önkormányzati feladatokra* vonatkozóan tartalmaz rendelkezéseket.

*A stratégiában megfogalmazott feladatok végrehajtását* több tényező is befolyásolta, így többek között az nevelési.- oktatási feladatok fenntartói körének megváltozása, jelesül a közoktatási intézmények, az *általános iskolák* állam által felügyelt és létrehozott szervezet (KLIK) általi működtetése, melyre semmilyen ráhatással nem rendelkezik egyetlen önkormányzat sem. A Csongrádi, majd Hódmezővásárhelyi székhelyű KLIK vezetésével való jó együttműködésnek köszönhetően viszont folyamatos a kapcsolattartás, melynek jó példája a *területi védőnői és iskolai védőnői feladatellátása*  során eddig mindennapossá vált *gyermek- és ifjúságvédelem* keretében szervezett előadások, a rendőrség gyermekvédelmi feladatot ellátója által bemutató foglalkozás tartása, benne a drogprevenció, az áldozattá válás megelőzése, a családi kapcsolatok, benne a gyermekek veszélyeztetése, bántalmazása esetén igénybe-vehető szolgáltatások hozzáférhetőségének ismertetése. Erre sincs most már semmilyen befolyása az önkormányzatoknak, mert vonatkozó központi jogszabályokban foglaltakon túl, a védőnői szolgálatot felügyelő SZTE illetékes vezetője döntésén múlik az eddig jól bevált gyakorlat folyatása. A fiatalok körében (az általános iskolában, óvodában) a bűnmegelőzés lehetőségeire vonatkozó feladatellátás vitele, vagy megszüntetése az új fenntartó jogosítványa, mert az idén július 1. napjától szintén állami feladattá vált a védőnői feladat- és hatáskör felügyelete.

Fontos szerepet kap a bűnmegelőzés területén a településen működtetett *óvoda*, melynek fenntartását önkormányzatunk átadta Felgyői székhellyel 2013. évben az Alsó- Tisza-menti Önkormányzati Társulásnak. Az óvoda többcélú intézménnyé vált és 2020. szeptemberétől kialakított *mini bölcsőde* is Társulási fenntartásba került.

Ennek azért van jelentősége, mert a Társulás Társulási Megállapodása tartalmazza a bűnmegelőzési stratégiában foglaltak végrehajtása során a helyi közbiztonság, a vagyon- és más értékek védelme érdekében a Csongrádi Rendőrkapitánysággal kötött együttműködést megállapodásban foglaltak végrehajtását. Ebben szerepel a *közbiztonság és a közrend fenntartása, a közrend megzavarásának megelőzése, a zavaró magatartás megakadályozása, a megzavart rend helyreállítása, az állampolgárok közösségeinek a közbiztonság javítására irányuló tevékenységek koordinálása érdekében teendő intézkedéseket (a tagönkormányzatok bűnmegelőzési stratégiájában foglaltak szerint),* a legfontosabb kitétel *a Társulás székhely településén (Csanytelek község) foglalkoztatott közterület-felügyelő végzettséggel rendelkező köztisztviselő által*

*ellátott térfigyelő kamera-rendszer ellenőrzése (Csanytelek – Tömörkény községek területén),* amely konkrét segítséget nyújt a bűnmegelőzés területén.

Csanytelek Község Önkormányzata Képviselő-testülete 9/2015. (VI. 24.) önkormányzati rendeletében szabályozta Csanytelek község területén a *közterületi térfigyelő rendszer működéséről* szóló rendeletében a térfigyelő kamerák elhelyezésének pontos behatárolását, a közterület-felügyelői végzettséggel rendelkező köztisztviselő jogait és kötelezettségeit, valamint a rögzített adatokhoz való hozzáférés szabályait, az illetékes Adatvédelmi hatóság jóváhagyásával. Az önkormányzati rendelet 2015. július 1. napjával lépett hatályba, melynek ismertté válásával leszűkült az a kör, amelyet a rendőrségnek figyelnie kell, mert az ismert bűnözők elkerülik a nyilvánosságra hozott térfigyelő kamarák környékét. Ennek jelentőségét az illetékes Csongrádi Rendőrkapitányság Vezetője évről- évre méltatja, mert a bűncselekmények felderítésében fontos szerepet kap a kamerák által rögzített felvételek megtekintése során nyert információ, amely az önkormányzat és a rendőrség közötti szoros együttműködés jó példája. A kamera rendszer folyamatos karbantartása az önkormányzat éves költségvetéséből biztosított, de a további fejlesztésekre, a technikai váltásokra, bővítésre központi, esetleg pályázati pénzből kell megoldást találni, mert erre helyi anyagi forrás nem áll rendelkezésre. A Társulás sem rendelkezik szabad pénzügyi forrással, így nem tud szerepet vállalni ebben a folyamatban.

Fontos említést tenni a *helyi Polgárőrség* által végzett feladatok település lakossága szempontjából való jelentőségéről, mert évek óta bevett gyakorlat a Rendőrség által meghatározott körben történő együttes járőrszolgálat adása, melynek elsődleges célja a bűnmegelőzés. A helyi Polgárőrség 2021. évvégén szervezeti változáson ment át, kibővült az *Önkéntes Tűzoltó Egyesület* szervezetével, így a lakosság körében újabb lehetőség nyílt az élet- és vagyonvédelem területén az épületek védelmére, ami fokozza a lakosság biztonságérzetét. A feladatellátást segíti a szervezet számára megyei támogatással, pályázaton elnyert terepjáró (Suzuki Vitara) használata. Az együttműködést segíti elő, hogy a helyben működő *rendőrőrsön* kapott helyet a Csanytelek Polgárőr és Önkéntes Tűzoltó Egyesület, ahol 2 iroda használata biztosított számukra, továbbá 1 millió Ft értékben az önkormányzatunk költségvetése terhére vásárolt mobil-garázsban tárolhatják a gépjárműveket, ami szintén a feladatellátás gyorsasága előnyét jelenti.

A szervezet működését felügyeli a *Szentesi Katasztrófavédelmi Kirendeltség Csongrádi Tűzoltó-parancsnoksága*, mely szervezet – hasonlóban a Csongrádi Rendőrkapitánysághoz – évente beszámol a Képviselő-testület előtt a településen végzett tevékenységéről. Az elmúlt évben lakossági tájékoztató kiadásával segítették a téli közlekedést, a fűtési szezonra való felkészülést tanácsadással, elsősorban a tűzesetek megelőzése érdekében mind a személyi sérülések, mind az épületekben keletkezhető károk megelőzése érdekében. Falunapokon évek óta rendszeresen részt-vesznek bemutatók tartásával, ami a lakosság körében népszerű, mert a veszélyhelyzetek elhárítása szemléltetésén túl, látványos elemeket hordoz.

Nem elhanyagolható szempont, hogy településünkön is működőképesen rendelkezésre áll 50 fővel a *polgári védelmi szervezet,* melynek működésére vonatkozó előírásokat központi jogszabály mondja ki. Erre épül az ebbe a szervezetbe beosztott hadkötelesek köre, akik a települést veszélyeztető - pl. árvíz, vagy belvíz által okozott - károk megelőzésében vesznek részt. Ez a szervezet szintén a település lakossága biztonsága megóvására hivatott.

A polgárvédelmi szervezet működtetését elősegítő adminisztrációs tevékenységet a hivatal köztisztviselője *közbiztonsági referensként végzi*, akinek további feladata az ár- és belvízvédelmi tervek naprakészségének biztosítása.

Szintén fontos szerepel vállalnak a település közigazgatási területén működő helyi *Vadásztársaságok*, az ott foglalkoztatott *hivatásos vadászok*, akik tevékenyen részt vállalnak a település közbiztonsága és a bűnmegelőzési feladatellátásában.

Önkormányzatunk Képviselő-testülete a 23/2012. (XI. 16.) önkormányzati rendeletével szabályozta *a helyi civil szervezetek pénzügyi támogatása rendjét.* A jogszabály2013. január 1. napjától lehetővé teszi a településen belül működő civil szervezetek számára pályázati eljárás keretében évente egy alkalommal önkormányzati költségvetésből nyújtott támogatás igénybevételét. Kiemelt összegű pénzügyi támogatást érdemel ki évről – évre a Csanytelek Polgárőr és Önkéntes Tűzoltó Egyesület a település közbiztonsága terén végzett munkája elismeréseként. Idén a Falunapi rendezvények keretében kapott oklevél formájában elismerést a helyi Polgárőrség alapító tagja, korábbi Vezetője Nagy Sándor úr, mellyel a Polgármester úr a Képviselő-testület köszönetét fejezte ki.

Az eredeti stratégia tartalma és formai elemei is megértek a változtatásra, mert az eltelt közel 9 év alatt történtek miatt a fent írtak elengedhetetlenné teszik azt. Az összehasonlítást szolgálja az eredeti és a felülvizsgált stratégiai terv változásainak beépítése.. Formai elemként jelenik meg a meglévő szövegek pontokba szedése, kiemelések alkalmazása. Tartalmában megújul a terv, mert a fent írtak szerint módosulnak olyan szövegek, mint a többes

szám (pl. intézmények intézményre), továbbá kiegészítést kell beilleszteni abban az esetben, ha módosul az eredeti tervhez képest a célkitűzés, vagy a feladatellátás, ill. annak végrehajtása

**Tisztelt Képviselő-testület!**

Tájékoztatom Önöket arról, hogy a felülvizsgálat bűnmegelőzési stratégiai tervet előzetes véleményezésre megküldtem a Csongrádi Rendőrkapitányságra, melyről, annak ismeretében be fogok számolni.

Emlékeztetem Önöket arra, hogy az önkormányzat szervezeti és működési szabályzatáról szóló 14/2015. (XI. 27.) önkormányzati rendelet 24. § (1) bekezdés e) pontja szerint jogosított *Pénzügyi Ellenőrző, Foglalkoztatáspolitikai és Településfejlesztési Bizottság* feladat- és hatáskörébe sorolt, a település bűnmegelőzési lehetőségire vonatkozó dokumentumok véleményezése jogosítványai gyakorlására. A Bizottság ülésén napirendje keretében tárgyalta a tárgyi felülvizsgált stratégiai tervben foglaltakat, melyet elfogadott és határozatába rögzítetten a Képviselő-testület számára tett javaslatot annak változtatás nélküli elfogadására.

**Tisztelt Képviselő-testület!**

Indítványozom a tárgyi felülvizsgált bűnmegelőzési stratégiai tervben foglaltak megvitatását, ezen előterjesztés, annak határozati javaslata és a tárgyi terv változtatás nélküli elfogadását.

C s a n y t e l e k, 2023. szeptember 08.

Tisztelettel:

…………………………………

Kató Pálné jegyző

**…/2023. (IX. .. .) Ökt határozat**

**Tárgy:** *Csanytelek község bűnmegelőzési stratégiája (2014.) felülvizsgálata (2023.) jóváhagyása*

**H a t á r o z a t i javaslat**

1. Csanytelek Község Önkormányzata Képviselő-testülete megtárgyalta fenti tárgyban kiadott, a település *bűnmegelőzési stratégiája felülvizsgálata dokumentumában foglaltakat,* döntésénél figyelembe vette a Pénzügyi Ellenőrző, Foglalkoztatáspolitikai és Településfejlesztési Bizottság tárgyban előzetesen kialakított támogató véleményét, és a tárgyi előterjesztés 1.) mellékleteként csatolt formában és tartalommal, változtatás nélkül elfogadta azt, 2023. október 1. napjával való hatályba léptetéssel.
2. Felkéri a Képviselő-testület a település jegyzőjét a tárgyi előterjesztés 1.) mellékletében rögzített feladatok végrehajtása érdekében szükséges intézkedések megtételére és a szükséges anyagi források önkormányzat költségvetésébe való betervezésére és biztosítására.

Végrehajtás határideje: folyamatos, költségvetés tervezésekor és az indikátorok szerint

Végrehajtásért felelős: Erhard Gyula polgármester

Kató Pálné jegyző

Beszámolás határideje: végrehajtást követő soros testületi ülésen

Határozatról értesítést kap:

* Csongrádi Rendőrkapitányság Vezetője (Csongrád)
* Csanytelek Község Önkormányzata Képviselő-testülete Tagjai (Helyben)
* Erhard Gyula polgármester
* Kató Pálné jegyző és általa
* Csanyteleki Polgármesteri Hivatal Adó- és Pénzügyi Iroda Vezetője
* Irattár